Angliyada depressiyaga tushgan pingvinlarga tinchlantiruvchi dori berishni boshlashdi

Buyuk Britaniyaning Skarboro shahridagi hayvonot bog‘i xodimlari u yerdagi Gumboldt pingvinlariga tinchlantiruvchi dori – antidepressantlar bera boshlashdi. Bu haqda The Mirror nashri ma’lumot tarqatgan.

Janubiy Amerikadan olib kelingan Gumboldt pingvinlari (ularni Peru pingvinlari deb ham atashadi) Angliyaning nam va shamolli iqlimiga ko‘nika olmasdan, kayfiyatlari keskin tushib ketgan. Ular tuxum qo‘yishni to‘xtatishgan, ishtahalari yo‘qolgan va kirishuvchanliklari ham pasaygan.
Hayvonot bog‘i xodimlarining aytishicha, keltirilganidan bir hafta o‘tiboq pingvinlar tushkunlik holatiga tushishgan, bir oydan keyin esa ular “butkul baxtsiz ko‘rinishgan”. Agar depressiyaga qarshi dorilar pingvinlarga ijobiy ta’sir ko‘rsatmasa, keyin qanday chora ko‘rishlari noma’lum.
Pingvinlarning bu turi aslida Chili va Peru qirg‘oqlarida, yonidan okeanning sovuq oqimi oqib o‘tadigan toshloq joylarda yashaydi. Keyingi yillarda Tinch okeanidagi oqimlar o‘zgarayotganligi bois Gumboldt pingvinlarining soni kamayib bormoqda. Shu sababli ular qirilib ketishi ehtimoli yaqin, deb hisoblamoqda mutaxassislar.